ร้าน“ชิม ช้อปใช้”เฟส1ขายต่อเฟส2ได้เลย
กรมบัญชีกลาง แจ้งผู้ประกอบการ ร้านค้าเดิม ที่เคยลงทะเบียนเข้าร่วมมาตรการ ชิมช้อปใช้ ในเฟสแรกแล้ว ไม่ต้องลงทะเบียนใหม่ สามารถเข้าร่วมมาตรการได้ต่อเนื่องได้ ถึง 31 ธ.ค .62
24 ต.ค. 2562

กรมบัญชีกลาง แจ้งผู้ประกอบการ ร้านค้าเดิม ที่เคยลงทะเบียนเข้าร่วมมาตรการ ชิมช้อปใช้ ในเฟสแรกแล้ว ไม่ต้องลงทะเบียนใหม่ สามารถเข้าร่วมมาตรการได้ต่อเนื่องได้ ถึง 31 ธ.ค .62
นายภูมิศักดิ์ อรัญญาเกษมสุข อธิบดีกรมบัญชีกลาง เปิดเผยว่า ร้านค้าที่ลงทะเบียนเข้าร่วมมาตรการ ชิมช้อปใช้ เฟส 1 มีจำนวนกว่า 177,655 ร้านค้า โดยเป็นร้านค้ารายใหม่ที่ Walk in เข้ามาลงทะเบียน จำนวน 97,655 ร้านค้า ร้านค้าธงฟ้าประชารัฐที่มี App ถุงเงินเดิมอยู่แล้วกว่า 50,000 ร้านค้า และร้านค้าประชารัฐที่ติดตั้งเครื่อง EDC อีกกว่า 30,000 ร้านค้า โดยร้านค้าทั้งหมดที่ได้ลงทะเบียนเข้าร่วมมาตรการในระยะที่ 1 ไม่ต้องมาลงทะเบียนใหม่ สามารถเข้าร่วมมาตรการได้ต่อเนื่อง ได้จนถึงวันที่ 31 ธ.ค. 2562
ขณะนี้ กรมบัญชีกลางได้โอนเงินค่าสินค้าและบริการให้กับร้านค้าที่เข้าร่วมมาตรการในระยะที่ 1 เป็นเงินทั้งสิ้น 9,006 ล้านบาท แบ่งเป็น ร้านค้าที่ได้สิทธิ์จากกระเป๋า G-Wallet 1 (ใช้จ่าย 1,000 บาท ในจังหวัดที่เลือกลงทะเบียน) จำนวน 8,800 ล้านบาท และร้านค้าที่ได้สิทธิ์จากกระเป๋า G-Wallet 2 (เติมเงินเพื่อใช้จ่ายในจังหวัดที่ไม่ใช่จังหวัดในทะเบียนบ้าน เพื่อรับเงินคืน 15%) จำนวน 206 ล้านบาท หากจำแนกเป็นประเภท จะแบ่งเป็นประเภท “ชิม” เป็นเงิน 1,313 ล้านบาท ประเภท “ช้อป” เป็นเงิน 5,007 ล้านบาท ประเภท “ใช้” เป็นเงิน 124 ล้านบาท และร้านค้าทั่วไป เป็นเงิน 2,561 ล้านบาท